Әлемде жыл сайын 18 млн адам жүрек-қан тамырлары ауруларынан көз жұмады
DATE: 19:49, 29 Қыркүйек 2023 | GMT +5
TITLE: Әлемде жыл сайын 18 млн адам жүрек-қан тамырлары ауруларынан көз жұмады
URL: https://kaz.inform.kz/news/alemde-zhil-sayin-18-mln-adam-zhurek-kan-tamirlari-aurularinan-koz-zhumadi-5232cb/
META: DATE: 19:49, 29 Қыркүйек 2023 | GMT +5
TOTAL WORDS: 236
AUTHOR(S):
TEXT: Кардиология және ішкі аурулар ғылыми-зерттеу институтының консультациялық-диагностикалық орталығының кардиологы, жоғары санатты дәрігер, медицина ғылымдарының кандидаты Ботагөз Қыстауованың айтуынша, биыл дүниежүзілік жүрек күнінің ұраны «Жүрек – өмір сүруге арналған». Бұл күнді өткізудің мақсаты – қоғамның назарын денсаулықты сақтау мәселелеріне аудару, жүрек-қан тамырлары ауруларының алдын алудың маңыздылығын атап өту. «Жыл сайын әлемде 18 миллионнан астам адам жүрек-қан тамырлары ауруларынан қайтыс болады. Ағзалардың, организм жүйелерінің жағдайы және адамның өмір сүру ұзақтығы жүректің және бүкіл жүрек-қантамырлары жүйесінің дұрыс жұмыс істеуіне байланысты. Жүрек-қан тамырлары ауруларының алдын алу денсаулық пен ұзақ өмір сүруді қамтамасыз етуде шешуші рөл атқарады», - дейді дәрігер. Кардиологтың айтуынша, жүрек ауруымен қазір балалар мен жастар да жиі ауыратын болған. «Диспансерлік аурулардың электрондық регистрі» ақпараттық жүесінің мәліметтеріне жүгінсек, елімізде қан айналымы жүйесінің аурулары бойынша – 1 760 744 пациент диспансерлік есепке алынған, оның 5914-і бала. Ал, артериальдық гипертонияға 1 628 155 адам шалдыққан. Оның 817 -і бала», - дейді ол. Маманның сөзінше, адамдардың жүрек ауруына шалдығуына бірнеше фактор әсер етеді. Ең біріншісі – өмір салтының өзгеруі. Сосын физикалық қозғалыстың азаюы, зиянды тамақтану, қант пен тұзды шектен тыс қолдану көп әсер етеді. «Сондықтан, май, тұз және қантты шектейтін теңдестірілген рационды ұстану керек. Көкөніс, жеміс-жидек және құрамында магний бар тағамдарды көбірек тұтынған абзал. Тұрақты жаттығулар жүрек пен қан тамырларын нығайтады. Қалыпты салмақты сақтаған жөн. Темекі шегуден және алкогольді ішімдік ішуден бас тарту керек – темекі шегу және шамадан тыс ішімдік ішу жүрек пен қан тамырлары ауруларының қаупін арттырады», - дейді дәрігер
